Ńdɔ̄ éyɔŋ dzí, mə́ ńtɔa yǎ éwoe loe ébá bə́ nə́ mā bɔ́ngɔ́ á mvús, ébá yā mə ngábə́ fɔ́ɔ́ təge dzǎm dzɔdǐ māmēn nə́ maláŋ běsīā bábán á táŋ mvú yā ńkunda mvú wáma. 2Ngul yǎ mɔ́ mábán é ngābə́ ma dzǎm syé dzé ? Básə́ kig fɔ́ɔ́ fə tɔ ai mǎn ngul ziŋ. 3Miǹkód miǹkód ai ngɔ́l, ai zie, bâkə bádī bīlɔ́g á ńkōd ńnam, á sí yǎ é ngāman yǎ kāŋ kɔ́m, e tɔá fə̄ dzóngó. 4Bâkə báfād bīkɔ́m á miǹtǔd étēde, bidí byábán bí nə fɔ́ɔ́ hə miǹkǎŋ míbān bílé. 5Bâkə bátsīdan bɔ́ á bīkóan bí bod; bâkə bâsɔ bɔ́ hə anə́ mīńwūwúb. 6Bə́ tɔ̄á á bə̄bə̂ miǹnǎm yā miǹkǒl á sí, á mīḿbóg mí sí ai á mə̄kɔ́g étēde. 7Bâkə báməmələ á miǹtǔd étēde, bâkə bákōan á biyoá étēde. 8Bɔ́n bə́ abé, bɔ́n bə́ é zəzə mod e nə́ təge ai dzwé, bâkə bátsīdan bɔ́ ai ǹkás á ńnam ǹnam. 9Ńdɔ̄ éyɔŋ dzí, bə́ ngayia yǎ ma á bīá byábán, mə ńtɔa yǎ bɔ ńláŋ. 10Bāwōg ma nyié, bə́ lúmu ma mvús, bátúi ma mətɛ́ ásū. 11Ḿból Zāmbá á ngāsuli elâ dzáma a tyé fə ma məkǒl á sí, bámbādā kīg fə tɔ́ dzóm ziŋ á mís máma. 12Bânyugudu ma á ḿbɔ̄ ńnōm, bâbɔ nə mə́ sēndé, bə́ ngazu kwí ábə ma nə́ bə́ dzâ ma.